Haukar tryggðu sér í gærkvöld deildarmeistaratitilinn í úrvalsdeild karla í handbolta. Haukar tryggðu sér titilinn með sigri á grönnum sínum í FH að Ásvöllum.
Mikið jafnræði var með liðunum framan af en eftir um 20 mínútur var staðan jöfn, 10-10. Þá hertu Haukar tökin og í hálfleik var munur liðanna fimm mörk, 17-12. Áfram héldu Haukamenn að breikka bilið í síðari hálfleik og unnu að lokum öruggan átta marka sigur, 34-26, og Haukar tryggðu um leið sinn tólfta deildarmeistaratitil. Brynjólfur Snær Brynjólfsson og Stefán Rafn Sigurmannsson skoruðu fimm mörk hvor fyrir Hauka og þá varði Björgvin Páll Gústavsson sextán skot í markinu. Hjá FH var Einar Rafn Eiðsson markahæstur með átta mörk. Í hinum leikjunum í gær vann Stjarnan Val, 31-28, og þá vann Grótta Þór Akureyri, 27-21, og Þórsarar leika því í 1. deildinni á næstu leiktíð líkt og ÍR-ingar sem þegar voru fallnir. Úrslitakeppni úrvalsdeildar kvenna í handbolta heldur áfram í dag. Stjarnan mætir ÍBV og Haukar mæta Val en Stjarnan og Haukar verða að vinna í dag til að knýja fram oddaleiki. Vinna þarf tvo leiki til að komast áfram, ÍBV og Valur unnu sína leiki í fyrstu umferðinni og eru því 1-0 yfir.
Úrslitaleikur Meistaradeildar kvenna í fótbolta verður spilaður í Gautaborg í Svíþjóð í kvöld en þar eigast við Chelsea og Barcelona. Þetta er í fyrsta sinn sem Chelsea kemst alla leið í úrslitaleik keppninnar og aðeins í annað sinn sem Barcelona leikur til úrslita. Barcelona fögnuðu nýverið sigri í spænsku deildinni og Chelsea tryggði sér Englandsmeistaratitilinn í síðustu viku og því má búast við hörkuviðureign.
Keflavík er 1-0 yfir í einvígi sínu gegn Tindastóli og Stjarnan er 1-0 yfir gegn Grindavík eftir fyrstu leiki liðanna í 8-liða úrslitum úrvalsdeildar karla í körfubolta í gær. Tvær úrslitarimmur hefjast í kvöld þegar Þórsliðin, Þór Akureyri og Þór Þorlákshöfn mætast í Þorlákshöfn og Valur og KR eigast við á Hlíðarenda.
Haukar tryggðu sér í gær sinn tólfta deildarmeistaratitil í úrvalsdeild karla í handbolta. Þór Akureyri féll úr úrvalsdeildinni eftir tap gegn Gróttu.